<classify> Akizungumza baada ya mazoezi yaliyofanyika kwenye ufukwe wa Coco jana, Kocha Mkuu wa Simba, Dylan Kerr alisema wanakwenda kuweka kambi kwa wiki mbili Lushoto kwa sababu ya hali ya huko ni nzuri kwa mazoezi.Kwa sababu hali ya hewa ya Lushoto ni baridi itafanya wachezaji wafanye mazoezi sana kuliko hali ya hewa ya joto, pia itasaidia kocha wa fitness, Dusan kujua stamina fitness ya kila mchezaji na saikolojia, alisema Kerr, Mwingereza aliyeajiriwa Simba kuanzia mwezi uliopita kwa mkataba wa miaka miwili.Pia Kerr alisema anafurahi kwa sababu mwitikio wa wachezaji ni mzuri, japo amepata taarifa kuwa kuna wengine ambao wapo kwenye mfungo wa Ramadhani, lakini hakuna tofauti kati yao.Kerr alisema baada ya kambi ya Lushoto ambako hali ya hewa yake ni ya ubaridi kwa muda mwingi wa mwaka, ataomba apate mechi tano za kirafiki ili apime stamina na kile ambacho amefundisha kwa wiki tatu.Miongoni mwa wachezaji watakaondoka ni kipa mkongwe Ivo Mapunda ambaye ni chaguo la Kocha wa Makipa, Idd Abdul baada ya kumalizana na uongozi juzi kutokana na pendekezo la kocha huyo, kwani uongozi ulikuwa unasita kumpa tena mkataba huku ikitaka kumrejesha kundini kipa mwingine mkongwe, Juma Kaseja.Ivo na Abdul waliwahi kufanya kazi pamoja katika Klabu ya Gor Mahia ya Kenya, kabla ya kipa huyo wa zamani wa Taifa Stars, Prisons, Moro United na Yanga, kurejea Tanzania na kujiunga na Simba katikati ya msimu wa 2013-14.Wengine katika msafara wa kwenda Lushoto ni kipa Peter Manyika, Denis Richard, Samir Nuhu, Mohamed Fakhi, Murushid Juuko, Peter Mwalyanzi, Musa Hassan Mgosi, Elias Maguri, Awadh Juma, Ibrahim Ajib na Emmanuel Alex ambaye anafanya majaribio akitokea Afrika Kusini katika Klabu ya Olmpio inayoshiriki Ligi Daraja la Pili.Pia wapo Issa Abdallah, Said Issa Mbaraka Yusuf na David Kisu ambao wamepandishwa kutoka timu B.  <topic>: michezo 